32001L0035
L 136/42
JURNALUL OFÍCIAL AL UNIUNII EUROPENE
DIRECTIVA 2001/35/CE A COMISIEI
din 11 mai 2001
de modificare a anexelor la Directiva 90/642/CEE a Consiliului de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (1), astfel cum a fost modificată ultima dată prin Directiva 2000/82/CE (2) a Comisiei, în special articolul 7,
întrucât:
(1)
Directiva 2000/42/CE a Comisiei (3) a stabilit nivelurile maxime de reziduuri (NMR) pentru combinațiile de pesticide/alimente care au rămas deschise în Directivele 94/29/CE (4), 94/30/CE (5), 95/38/CE (6), 95/39/CE (7), 96/32/CE (8), 96/33/CE (9) ale Consiliului și în Directiva 98/82/CE a Comisiei (10). Includerile menționate anterior în anexele la directive au rămas „deschise” sau au fost stabilite temporar, deoarece la datele adoptării acestora nu existau informații suficiente care să justifice stabilirea unor conținuturi maxime de reziduuri la nivel comunitar înainte de 1 iulie 2000. Obiectivul stabilirii termenului menționat a fost acela de a asigura părților interesate timp suficient pentru prezentarea datelor necesare, care să permită, dacă este cazul și se justifică, adoptarea la nivel comunitar a conținuturilor maxime de reziduuri peste limita inferioară rezultată din determinarea analitică. În perioada anterioară expirării termenului, au fost evaluate datele existente și în unele cazuri s-a considerat că acestea nu pot justifica stabilirea unor conținuturi maxime de reziduuri mai mari decât limita rezultată din determinarea analitică.
(2)
După publicarea Directivei 2000/42/CE, Comisia a primit cereri, susținute de date suplimentare, de revizuire a conținuturilor pentru care au fost stabilite CMR pentru anumite combinații de pesticide/alimente, în temeiul Directivei 2000/42/CE. Cererile și datele au fost analizate și, pentru anumite combinații, datele au fost suficiente pentru a justifica stabilirea unei valori a CMR peste limita inferioară rezultată din determinarea analitică. Pentru alte combinații, informațiile existente rămân insuficiente și este oportună stabilirea valorilor CMR la limita inferioară rezultată din determinarea analitică. Pentru alte combinații, informațiile disponibile în prezent sunt suficiente pentru a demonstra că stabilirea CMR peste limita inferioară rezultată din determinarea analitică poate genera o expunere acută sau cronică inacceptabilă a consumatorului la aceste reziduuri. În aceste cazuri, valorile CMR trebuie să rămână fixate la limita inferioară rezultată din determinarea analitică.
(3)
S-a determinat și s-a evaluat expunerea consumatorului, în tot cursul vieții, la aceste pesticide prin intermediul produselor alimentare care pot conține reziduuri ale pesticidelor respective rămase după utilizările acestora în protecția fitosanitară și, dacă este cazul, în medicina veterinară, în conformitate cu procedurile și practicile utilizate în Comunitatea Europeană, ținându-se cont orientările publicate de Organizația Mondială a Sănătății (11) și s-a considerat că valorile conținuturilor maxime de reziduuri stabilite de prezenta directivă nu generează o depășire a dozelor zilnice ingerate admise.
(4)
S-a determinat și s-a evaluat expunerea acută a consumatorilor la pesticidele respective prin intermediul fiecăruia din produsele alimentare care poate conține astfel de reziduuri, în conformitate cu procedurile și practicile utilizate în cadrul Comunității Europene, ținându-se seama de orientările publicate de Organizația Mondială a Sănătății. S-a considerat că valorile conținuturilor maxime de reziduuri stabilite pentru pozițiile deschise din prezenta directivă nu generează efecte toxice acute.
(5)
Partenerii comerciali ai Comunității sunt consultați cu privire la valorile stabilite de prezenta directivă prin intermediul Organizației Mondiale a Sănătății și se ține seama de observațiile acestora referitoare la valorile respective.
(6)
S-a ținut seama de avizele Comitetului științific pentru plante, în special consilierea și recomandările privind protecția consumatorilor de produse alimentare tratate cu pesticide. Metodologia descrisă de Organizația Mondială a Sănătății, menționată anterior, aplicată de statele membre raportoare, verificată și evaluată de Comisie în cadrul Comitetului permanent fitosanitar, corespunde îndrumărilor Comitetului științific pentru plante (12).
(7)
Măsurile prevăzute de prezenta directivă sunt conforme cu avizul Comitetului permanent fitosanitar,
ADOPTĂ PREZENTA DIRECTIVĂ:
Articolul 1
Nivelurile maxime de reziduuri specificate în lista de la anexa la prezenta directivă le înlocuiesc pe cele prezentate în lista de la anexa II la Directiva 90/642/CEE privind pesticidele în cauză.
Articolul 2
Statele membre pun în aplicare actele cu putere de lege și actele administrative necesare aducerii la îndeplinire a prezentei directive înainte de 30 iunie 2001. Statele membre informează de îndată Comisia cu privire la aceasta.
Statele membre aplică aceste dispoziții începând cu 1 iulie 2001.
Articolul 3
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 4
Prezenta directivă intră în vigoare în prima zi de la data publicării în Jurnalul Oficial al Comunităților Europene.
Articolul 5
Prezenta directivă se adresează statelor membre.
Adoptată la Bruxelles, 11 mai 2001.